|  |  |
| --- | --- |
| Jelgavā | 2017. gada 4. martā |

**Latvijas Pauerliftinga Federācijas Juridiskās komitejas**

**Nolikums Nr. 01/17**

(Apstiprināts LPF valdes sēdē 2017. gada 4. martā)

1. **Nolikumā lietotie termini:**
	1. **Latvijas Pauerliftinga Federācija** (turpmāk - **LPF**) ir vienīgā leģitīmā sporta federācija (kompetentā iestāde) Latvijā, kurai ir tiesības vadīt un koordinēt darbu, spēka trīscīņā un tās disciplīnās Latvijā, rīkot jebkāda līmeņa nacionālās un starptautiskās sacensības.
	2. **Starptautiskā Pauerliftinga federācija** (saīsinātais lietojums turpmāk tekstā: **IPF**), (angliski – International Powerlifting federation), vienīgā, starptautiski atzītā, pauerliftinga (spēka trīscīņas un tās kustību) sporta federācija pasaulē, kuras pārstāvis Latvijā ir LPF.
	3. **Latvijas Pauerliftinga Federācijas Juridiskā komiteja** (turpmāk – **LPF Juridiskā komiteja**), pastāvīga, uz LPF valdes pilnvaru laiku apstiprināta institūcija, kura savu funkciju ietvaros sniedz juridisko atbalstu un nodrošina tiesiskumu, juridiskā riska mazināšanu LPF darbībā, organizē LPF pieņemto lēmumu izpildi.
2. **Vispārīgie noteikumi:**
	1. LPF Juridiskā komiteja savā darbībā ievēro Latvijas Republikas Satversmi, likumus, Ministru Kabineta noteikumus, IPF noteikumus, Pasaules Antidopinga kodeksa noteikumus, LPF statūtus, noteikumus, nolikumus, līgumus, lēmumus, rīkojumus un šo nolikumu.
	2. LPF Juridisko komiteju izveido, reorganizē un likvidē LPF valde saskaņā ar tās lēmumu.
	3. LPF Juridiskā komiteja pilda savus uzdevumus, sadarbojoties ar citām LPF komitejām, komisijām, LPF valdi, LPF biedriem, biedru kandidātiem, komandām, sportistiem un treneriem, citām federācijām, pašvaldībām, citām juridiskām personām.
3. **LPF Juridiskās komitejas uzdevumi:**
	1. Sniegt LPF valdei, LPF komitejām, komisijām, LPF biedriem, biedru kandidātiem, komandām, sportistiem un treneriem juridisko atbalstu.
	2. Pēc LPF valdes lēmuma, veikt LPF dokumentu apriti, veikt LPF valdei, komisijām, komitejām, LPF biedriem, biedru kandidātiem, komandām, sportistiem un treneriem doto uzdevumu izpildes termiņu kontroli, veikt lietvedības kārtošanu.
	3. LPF iekšējo normatīvo aktu izstrādes vispārējā pārraudzība vai atzinumu sagatavošana par to atbilstību likumiem un citiem normatīvajiem aktiem.
	4. LPF tipveida līgumu un projektu sagatavošana, iesniegto līgumu un projektu izskatīšana, saskaņošana.
	5. LPF pārstāvēšana tiesā uz pilnvaras pamata un pilnvarojuma ietvaros, materiālu sagatavošanu iesniegšanai tiesā LPF vārdā, paskaidrojumu sagatavošana tiesai.
4. **LPF Juridiskās komitejas tiesības un atbildība:**
	1. **Pildot LPF Juridiskajai komitejai noteiktos uzdevumus, LPF Juridiskajai komitejai ir šādas tiesības:**
		1. Pieprasīt un saņemt LPF Juridiskās komitejas darba veikšanai nepieciešamo informāciju, dokumentus no LPF valdes, LPF komitejām, komisijām, LPF biedriem, biedru kandidātiem, komandām, sportistiem un treneriem, kā arī citām personām un iestādēm, ievērojot attiecīgās institūcijas (iestādes) iekšējo kārtību, atbilstoši spēkā esošo normatīvo aktu prasībām.
		2. LPF Juridiskās komitejas noteikto uzdevumu risināšanai un LPF interešu aizsardzībai sarežģītos vai specifiskos jautājumos, konsultēties un sadarboties ar sertificētiem speciālistiem, konsultantiem, valsts amatpersonām, u.c. kompetentām personām.
		3. Atbilstoši LPF Juridiskās komitejas kompetencei, pārstāvēt LPF iestādēs, institūcijās un organizācijās.
		4. Izteikt viedokli un rosināt izmaiņas LPF kompetencē esošajās jomās.
		5. Ierosināt grozījumus LPF Juridiskās komitejas nolikumā.
		6. Izstrādāt priekšlikumus, kas saistīti ar LPF darba procesu organizēšanu un vadību.
		7. Plānot un pieprasīt LPF Juridiskās komitejas darba efektīvai organizēšanai nepieciešamo tehnisko nodrošinājumu.
		8. Piedalīties kvalifikācijas paaugstināšanas pasākumos.
		9. Atteikties sniegt konsultācijas LPF valdei, LPF komitejām, komisijām, LPF biedriem, biedru kandidātiem, komandām, sportistiem un treneriem par jautājumiem, kas nav LPF un LPF Juridiskās komitejas kompetencē.
	2. **Pildot LPF Juridiskajai komitejai noteiktās funkcijas un veicot uzdotos pienākumus, LPF Juridiskā komiteja ir atbildīga:**
		1. Par šajā nolikumā noteikto funkciju nodrošināšanu LPF.
		2. Par šajā nolikumā uzdoto uzdevumu savlaicīgu un kvalitatīvu izpildi.
		3. Par LPF Juridiskās komitejas personīgi pieņemto lēmumu izpildes procesu un lēmuma izpildes rezultāta radītajām sekām.
		4. Par LPF Juridiskās komitejas rīcības atbilstību normatīvajiem aktiem.
		5. Par sagatavotās informācijas precizitāti un pareizību un izstrādāto atzinumu un priekšlikumu kvalitāti.
		6. Iegūtās informācijas konfidencialitātes nodrošināšanu, saskaņā ar spēkā esošo normatīvo aktu prasībām, par jebkuras citas informācijas neizplatīšanu, kura var nest morālu vai materiālu kaitējumu LPF.
		7. LPF Juridiskās komitejas pienākumu un uzdevumu savlaicīgu, precīzu un godprātīgu izpildi atbilstoši Latvijas Republikas Satversmei, likumiem, Ministru Kabineta noteikumiem, IPF noteikumiem, Pasaules Antidopinga kodeksa noteikumiem, LPF statūtiem, noteikumiem, nolikumiem, līgumiem, lēmumiem, rīkojumiem un šo nolikumu.

**5.Citi noteikumi.**

**5.1.** Šis Nolikums stājas spēkā tā pieņemšanas dienā un tiek publicēti LPF oficiālajā interneta mājas lapā: <http://www.powerliftings.lv>.

\_\_\_\_\_\_\_\_\_\_\_\_\_\_\_\_\_

**Andrejs Rožlapa**

LPF valdes priekšsēdētājs